ཞི་རྒོལ་ཆེན་མོ།
(༥)ཏྲེ་བོ་ཁུལ་དུ་བཅའ་སྡོད་བྱས་པའི་དྲག་སྤྱོད་དམག་སྒར་ཁག། ཏྲེ་བོ་ཁུལ་དུ་དྲག་སྤྱོད་དམག་སྒར་བསྡོམས་འབོམ་ཆ་ཚང་བ་ཞིག་ད་བར་བཤད་ཐབས་བྲལ་ཡང༌། ཁ་པར་དང་དྲ་རྒྱ། དེ་བཞིན་མི་ངོ་དངོས་མཐོང་གི་འགྲེལ་བརྗོད་ཁག་ལ་གཞི་བཅོལ་ནས་བཤད་ན། དམག་སྒར་ལྟེ་གནས་དང་འགག་སྲུང་དམག་སྒར་ཁྱོན་བསྡོམས་ ༣༥ ཙམ་ཡོད་པ་རེད། དེ་དག་རེ་རེ་བཞིན་བགྲང་ན། སྟོང་འཁོར་ས་ཁུལ་དུ་བཅའ་སྡོད་དྲག་སྤྱོད་དམག་སྒར་ཁག ༡༽ དགོན་པའི་ཕ་རོལ་སློབ་གྲྭའི་ནང་དུ་དམག་སྒར་གཅིག ༢༽ ནམ་རྒྱུན་ཤང་གི་འབྲུ་རིགས་བླུགས་སའི་རྭ་སྐོར་ནང་དུ་དམག་སྒར་གཅིག ༣༽ དགོན་པའི་ཕ་རོལ་སྟོད་ནས་མར་ཡོང་ས་ལ་དམག་སྒར་གཅིག ༤༽ བུད་ཐོག་ཐང་ཟམ་པའི་འགྲམ་གྱི་རྒྱ་ལམ་ཟུར་དུ་དམག་སྒར་གཅིག ༥༽ ཆུ་ཚུལ་རོལ་གྱི་སྟོང་འཁོར་སྨད་པ་ཚོ་ཡར་ཡོང་སའི་ཟམ་ཆེན་གྱི་རྒྱ་ལམ་ཟུར་དུ་དམག་སྒར་གཅིག ༦༽ ཆུ་ཕར་རོལ་གྱི་སྟོང་འཁོར་སྨད་པ་རྣམས་ཡར་ཡོང་སའི་རྒྱ་ལམ་གསུམ་མདོར་དམག་སྒར་གཅིག ༧༽ དགོན་པ་ཕྱོགས་ནས་ཕར་ལས་ཁུངས་ཕྱོགས་སུ་བགྲོད་ལམ་ཟམ་པའི་ཟུར་དུ་གཅིག བཅས་ཁྱོན་བསྡོམས་དམག་སྒར་ཆེན་པོ་བདུན་རྒྱག་ནས་ཟླ་ལྔ་དྲུག་ཙམ་གྱི་རིང་ཕར་འགྲོ་ཚུར་འོང་བྱས་མ་བཅུག་པ་བཀག་སྡོམ་ཤུགས་ཆེར་བྱས་ཡོད་པ་རེད། གོང་གསལ་དྲག་སྤྱོད་དམག་སྒར་དེ་དག་ནི་དཀར་མཛེས་ཁུལ་གྱི་སྟོང་སྐོར་གཅིག་པའི་ས་ཁུལ་གྱི་དམག་སྒར་ཁུངས་ལྡན་ཐོ་གཞུང་ལག་སོན་བྱུང་བ་རྣམས་འཀོད་པ་ཡིན། དཀར་མཛེས་ཁུལ་དུ་གསར་རྒྱག་བྱས་པའི་དམག་སྒར་ཁག་ནི། ༡༽དཀར་མཛེས་དགོན་གྱི་ཉེ་འགྲམ་དཀར་མཛེས་རྫོང་དམའ་འབྲིང་སློབ་གྲྭའི་རྭ་སྐོར་ནང་དུ་དམག་སྒར་ཆེན་པོ་དམག་སྟོང་ཚོ་ལྷག་ཡོད་ས་ཞིག་དང༌། ༢༽ འབྲི་རིགས་ཉོ་ཚོང་རྭ་སྐོར་ནང་གི་དམག་མི་སྟོང་ཚོ་ལྷག་ཡོད། ༣༽ དཀར་མཛེས་ཡིག་སྐྱེལ་ཁང་ངམ་སྦྲགས་ཁང་དུ་དམག་མི་སྟང་ཚོ་ལྷག་ཡོད་པའི་དམག་སྒར། ༤༽དཀར་མཛེས་སྨ་ར་ཐང་འགྲོ་ལམ་ཟུར་དུ་ཆུ་མཛོད་གསར་པ་ཆེན་པོ་ཡོད་སའི་འགྲམ་དུ་དམག་མི་སྟོང་ཚོ་རྒལ་བ་ཡོད། ༥༽ སྟག་ཆུ་མདའི་ཟམ་པའི་ཕར་རི་ལ་དམག་མི་སྟོང་ཚོ་རྒལ་བའི་ཡོད། ༦༽ དཀར་མཛེས་དབྱར་སྟེང་བཙུན་མ་དགོན་གྱི་ཉེ་འགྲམ་དུ་དམག་མི་བརྒྱ་ཕྲག་ཁ་ཤས་རྒལ་བ། ༧༽ སྤང་རི་སྣ་བཙུན་མ་དགོན་གྱི་ཉེ་འགྲམ་དུ་དམག་མི་བརྒྱ་ཕྲག་ཁ་ཤས་རྒལ་བ་གཅིག ༨༽ ཕུ་ཡུལ་ནང་སློབ་གྲྭའི་རྭ་སྐོར་ནང་དམག་སྒར་གཅིག ༩༽དཀར་མཛེས་མཎྜལ་ཐང་དུ་བཏབ་པའི་དམག་སྒར། ༡༠༽ པཎ་ཆེན་གསུང་ཆོས་ཐང་ཆེན(དཀར་མཛེས་འབྲིང་སློབ་གྱང་རྒྱབ)་ཏུ་དམག་སྒར་གཅིག བཅས་རྫོང་ཐོག་རང་དུ་དམག་སྒར་ཆེན་པོ་ཁག་དགུ་རྒྱག་ཡོད་པ་རེད། ཉིན་རྟག་པར་ཡུལ་མི་རྣམས་ལ་འཇིགས་སྐུལ་གྱིས་དྲག་ཆས་དམག་མིའི་གནམ་གྲུ་ཐད་ཕུད་གནམ་གྲུ་གྲངས་ ༧ ཙམ་སླེབས་ཏེ་ཡར་དར་རྒྱས་དང༌། རྫ་ཁོག། བེ་རི་བཅས་དང༌། མར་བྲག་མགོ་དང་ལྕོག་རི། སྟོང་འཁོར། རྟའུ་བཅས་ཏྲེ་ཧོར་ཁུལ་གྱི་ས་གནས་གང་སར་བྱ་ར་བྱེད་བཞིན་ཡོད་འདུག དཀར་མཛེས་རྫོང་ཁུལ་གཅིག་པོར་ཡང་དམག་མི་ ༧༠༠༠ ལྷག་ཙམ་ཡོད་པ་རེད་ཟེར། གོང་གསལ་དམག་སྒར་དེ་དག་ནི་དམག་སྒར་ལྟེ་གནས་དང༌། གྲོང་སྡེ་ནང་ཁུལ་བཀག་སྲུང་གི་དྲག་སྤྱོད་དམག་དཔུང་ཡིན། ད་དུང་ལམ་སྲུང་དྲག་སྤྱོད་དམག་སྒར་ལ་མཚོན་ན་དཀར་མཛེས་རྫོང་གཅིག་བུར་ཡང་འདིར་ཤེས་གསལ་བྱུང་བ་༥་ཙམ་ཡོད་པ་སྟེ། ༡ལམ་གོང་ལ་རྩེ་ཁ་དྲག་སྤྱོད་དམག་སྒར(ཏྲེ་བོ་ནས་དཀར་མཛེས་ཡོང་སའི་གཞུང་ལམ་སྲུང་མཁན)། ༢་ ཧེ་ཉག་ལའི་དྲག་སྤྱོད་དམག་སྒར(སྡེ་དགེ་ནས་དཀར་མཛེས་ཡོང་སའི་གཞུང་ལམ)། ༣་གཙང་བདར་ལ་མགོའི་དྲག་སྤྱོད་དམག་སྒར(དཔལ་ཡུལ་ནས་དཀར་མཛེས་ཡོང་སའི་གཞུང་ལམ)། ༤རྫ་ཁོག་དྲག་སྤྱོད་དམག་སྒར་(སྡེ་དགེ་གླིང་ཚང་ནས་དཀར་མཛེས་ཡོང་སའི་ལམ་ཕྲན)། ༥་གཅིག་བཀག་རྒྱ་སྒོའི་དྲག་སྤྱོད་དམག་སྒར(ཉག་རོང་ནས་དཀར་མཛེས་ཡོང་སའི་གཞུང་ལམ)། ༦ཏྲེ་བོ་འབྲུ་རིགས་ཀུང་སི་ར་སྐོར་ནང་བཅའ་སྡོད་དྲག་སྤྱོད་དམག་སྒར། ༧་ཏྲེ་བོ་མཁར་གསར་ཁུལ་གྱི་དྲག་སྤྱོད་དམག་སྒར། ༨༽ རྫ་དགོན་གསར་དགོན་དུ་དམག་སྒར་གཅིག ༩༽ རོང་པ་ཚ་ས་འདུ་ལྕང་རྭ་ནང་དུ་དམག་སྒར་གཅིག བཅས་ཡོད་པ་རེད། དམག་མི་དེ་དག་གིས་ལམ་འགྲུལ་ཚོར་མཐོང་ཆེ་ལག་ཁྱེར་ཡོད་མེད་སོགས་བརྩད་ཞིབ་འདྲ་མིན་གྱིས་མནར་བཅད་དང་དོན་མེད་རྡུང་བརྡེབ་ཀྱང་མང་པོར་ཕོག་ཡོད་པ་རེད། སྤྱི་ལོ་ ༢༠༠༨་ཟླ་བ་ ༧་པའི་ནང་སྐྱེས་ཡུལ་ཐེ་ཝན་ཡིན་པ་ད་ལྟའི་མི་ཁོངས་ཨ་རི་ནས་ཡིན་པའི་རྒྱ་རིགས་གྱི་བུ་མོ་ ཝང་ཡན་ཀིང་ཟེར་བ་ཞིག་རྒྱ་ནག་རྒྱུད་རིམ་པར་དར་མདོ་ནས་ལི་ཐང་དང་དཀར་མཛེས་བཅས་ལ་རང་ཉིད་དངོས་སུ་བསྐྱོད་དེ། སྐབས་དེའི་དཀར་མཛེས་ཁུལ་གྱི་ཞི་རྒོལ་དང་། རྒྱ་ནག་གཞུང་གིས་དྲག་གནོན་འོག་གི་གནས་སྟངས་ངོ་མ་བརྙན་པར་གྱི་ཐོག་ནས་མང་པོ་བླངས་ཤིང༌། དཀར་མཛེས་དགོན་ཀྱི་ཟུར་གདོང་ནས་མར་དཀར་མཛེས་རྫོང་མི་དམངས་སྲིད་གཞུང་གི་ཉེ་འགྲམ་དུ་ཡོད་པའི་དཀར་མཛེས་འབྲིང་རིམ་སློབ་གྲྭའི་རྭ་སྐོར་ཕྱི་རོལ་ དུ་ཡོད་པའི་དམག་སྒར་དེ་དག་པར་རྒྱག་བཞིན་པའི་སྐབས། སྟབས་མ་ལེགས་པ་ཞིག་ལ་ཁོ་མོ་སྒྲིག་ཆས་མ་གོན་པའི་ཉེན་རྟོག་དམག་མི་ཞིག་གིས་ཤེས་ཏེ། དགུང་མོར་མགྲོན་ཁང་ནས་འཛིན་བཟུང་བྱས་བརྙན་པར་པར་ཆས་དང་བཅས་པ་འཕྲོག་སྟེ། དེ་ཉིན་རང་ལ་དཀར་མཛེས་ནས་དར་མདོར་འཁྲིད་རྗེས་པར་ཆས་ནང་གི་བརྙན་པར་རྣམས་ནག་བསུབས་བཏང་ནས་ཕྱིར་སྤྲོད་བྱས། བོད་དུ་སྡོད་མ་བཅུག་པར་ཁ་ཐུག་རྒྱ་ནག་ཁྲོན་ཏུའུ་བརྒྱུད་ཕྱི་འབུད་བྱས་འདུག སྟབས་ལེགས་པ་ཞིག་ལ་བུ་མོ་དེ་རྒྱ་གར་རྒྱལ་ས་ལྡི་ལིར་འབྱོར་བ་དང་པར་ཆས་ནང་ཞིབ་བལྟ་བྱས་དུས། པར་སྒམ་Faill གཅིག་ལུས་ཡོད་པ་རེད། ཁོ་མོ་ད་ལྟར་མི་དངོས་པོ་རྒྱ་གར་དྷ་རམ་ས་ལ་ལ་ཡོད་པ་རེད། ཁོ་མོས་བཤད་དོན། ཁོ་མོའི་མི་ཚེ་ནང་ལུང་པ་ཆུང་ཆུང་ཞིག་ལ་དྲག་སྤྱོད་དམག་མི་དེ་འདྲ་མང་པོ་མཐོང་བ་ཐེངས་དང་པོ་ཡིན། ཞེས་དང༌། ད་དུང་ཁོ་མོ་འཛིན་བཟུང་ཐེབས་པའི་སྐབས་གལ་ཏེ་ཁོ་མོ་བོད་པ་ཞིག་ཡིན་ན་བཅར་རྡུང་དང་ཁྲིམས་གཅོད་མི་སྤྱོད་ལས་འདས་པ་མྱང་རྒྱུ་ལས་ལམ་ཁ་གཞན་གང་ཡང་མེད་པར་ངེས་ཀྱང༌། སྟབས་ལེགས་ནས་ཁོ་མོ་ཕྱི་རྒྱལ་གྱི་ལག་ཁྱེར་ཡོད་པའི་ཕྱི་རྒྱལ་གྱི་མི་ཞིག་ཡིན་སྟབས་ཕྱི་འབུད་གཏོང་བ་ལས་བྱེད་གཞན་གང་ཡང་མ་བྱུང་བ་རེད། ཅེས་བཤད་ཡོད་པ་རེད། ད་དུང་རྒྱལ་ཁབ་ཕྱི་ནང་གང་སར་དྲང་བདེན་གྱི་ལམ་ནས་བོད་དོན་ལྗགས་རྩོམ་ཤུགས་ཆེར་སྤེལ་མཁན་གྲགས་ཅན་རྩོམ་པ་པོ་འོད་ཟེར་ ལགས་ཀྱི། ༢༠༠༨ ས་བྱི་ཞི་རྒོལ་ཆེན་པོའི་བྱུང་རིམ་དངོས་བརྗོད་དྲ་རྩོམ་ནང་དུ། ཟླ་༤ ཚེས་༡༦ ཉིན་སི་ཁྲོན་མི་དོན་༼འདེམ་བཀོད་༽ཆ་འཕྲིན་དྲ་རྒྱར་གནས་ཚུལ་བསྒྲགས་དོན་ལ་༼སི་ཁྲོན་ཞིང་ཆེན་ཁྲིམས་འཛིན་ཨུ་ཡོན་ལྷན་ཁང་དང་མི་དོན་ལས་ཁུངས།༼ལས་བྱེད་འདེམ་བཀོད་ལས་ཁུངས།༽ སྤྱི་བདེ་ལས་ཁུངས་བཅས་ཀྱིས་༢༠༠༨ ལོའི་ཞིང་ཆེན་ཡོངས་ཀྱི་སྤྱི་བདེ་ལས་ཁུངས་ཁག་ཏུ་མི་དམངས་ཉེན་རྟོག་པ་བསྡུ་ལེན་བྱེད་རྒྱུའི་གསལ་བསྒྲགས་༽སུ་དོན་ཚན་དང་པོ་ནི་བོད་ཁུལ་སྤྱི་བདེ་ལས་ཁུངས་ཁག་གི་གཞི་རིམ་ཡན་ལག་ཁང་དང་ཉེན་འགན་ཁང་གི་ལས་མི་བཅས་མི་གྲངས་༦༩༨ རྒྱུགས་སྤྲོད་བསྡུ་ལེན་བྱེད་རྒྱུ་ཡིན་འདུག་པ་འཁོད་འདུག དེ་དག་ཏུ་དཀར་མཛེས་ཁུལ་དུ་མི་གྲངས་༤༤༣ དང་རྔ་བ་ཁུལ་དུ་མི་གྲངས་༢༡༥ ལང་ཧྲན་ཁུལ་མི་ལི་རྫོང་དུ་མི་གྲངས་༤༠ བཅས་ཚུད་ཡོད། དེ་དང་ཆབས་ཅིག་ཏུ་དཀར་མཛེས་ཁུལ་དང་རྔ་བ་ཁུལ་བཅས་ནས་སྤྱི་བདེ་ལས་ཁུངས་ཀྱི་དམིགས་བསལ་ལས་གནས་ས་མིག་ཐོག་རྒྱུགས་སྤྲོད་སྒོས་ཐ་དད་དུ་ཉེན་རྟོག་ལས་བྱེད་༢༣༩ དང་༡༠༢ བཅས་བསྡུ་ལེན་དང་སྐད་སྒྱུར་བ་ཚུད་པའི་ཁྱོན་བསྡོམས་མི་གྲངས་༡༠༣༩ བསྡུ་ལེན་བྱེད་ཀྱི་ཡིན་འདུག གསལ་བསྒྲགས་དེར་ནན་བརྗོད་བྱས་དོན་དུ་༼བཟའ་ཟླ་ཡིན་པ་དང་ཡང་ན་ཕན་ཚུན་བར་ཐད་ཀར་དུ་ཁྲག་རྒྱུད་ཀྱི་འབྲེལ་བ་ཡོད་པ། ཡང་ན་རང་ཉིད་ལ་ཤུགས་རྐྱེན་ཆེན་པོ་ཐེབས་པའི་ཉེ་འབྲེལ་སྤུན་མཆེད་རིགས་དང་དེ་དག་གི་ཉེ་འབྲེལ་སོགས་དང༌། གཞན་སྤྱི་ཚོགས་ཀྱི་འབྲེལ་བའི་བར་དུ་སྲོག་ཁྲིམས་བཅད་རིགས་ཡོད་པ་དང༌། ཡང་ན་ད་ལྟ་ཁྲིམས་ཆད་འཁུར་བཞིན་པའི་རིགས་དང་འབྲེལ་བ་ཡོད་པ་དང༌། ཡང་ན་རྒྱལ་ཁབ་ཕྱི་ལོགས་སུ་རང་རྒྱལ་གྱི་སྲིད་དབང་མགོ་རྟིང་སློག་པའི་ལས་འགུལ་སྤེལ་རིགས་དང་འབྲེལ་བ་ཡོད་པ་བཅས་ལས་གནས་འདིར་རྒྱུགས་སྤྲོད་བྱེད་མི་ཆོག་༽པའི་བཀག་རྒྱ་བཟོས་འདུག ཅེས་དང༌། ཟླ་༧ ཟླ་མཇུག་ཏུ་སི་ཁྲོན་ཞིང་ཆེན་གྱི་དཀར་མཛེས་དང་རྔ་བ། འགག་སྒོ་སྔར་བཞིན་མང་ལ། དམག་མི་དང་ཉེན་རྟོག་པ་ཡང་སྔར་བཞིན་གང་སར་ཁེངས་ཡོད། དཀར་མཛེས་ཁུལ་གཅིག་པོ་ན་དམག་མི་བདུན་ཁྲི་ལས་ལྷག་བརྒལ་བ་ཡོད་པར་བརྗོད། གྲངས་འབོར་དེ་ཕྱི་ལོ་༡༩༥༩ ལོར་བོད་མི་ངོ་རྒོལ་བ་དྲག་གནོན་བྱེད་སྐབས་སུ་མངག་གཏོང་བྱས་པའི་དམག་དཔུང་གི་གྲངས་ཀ་ལས་རིང་དུ་བརྒལ་ཡོད། ཅེས་བྲིས་ཡོད་པ་རེད། སྤྱི་ལོ་ ༢༠༠༨་ལོར་ཞི་རྒོལ་ཆེན་མོའི་ནང་དཀར་མཛེས་ཁུལ་གྱི་མཎྜལ་ཐང་དུ་དམག་མི་གནམ་གྲུ་ ༧་ དབོར་ཡོད་པ་རེད། དམག་མི་འདི་ཚོ་ ༢༠༠༨་ ཟླ་ ༣་ ནས་ ༩་བར་ཟླ་བ་བདུན་ཙམ་རིང་དྲག་སྤྱོད་ལག་བསྟར་གྱིས་བཀོད་འདོམས་ས་ཁུལ་ཁག་ཏུ་བསྡད་ཡོད་པ་རེད། དེ་རྗེས་ས་ཁུལ་ཁག་ཏུ་བཀག་སྡོམ་དྲག་སྤྱོད་དངོས་སུ་སྤེལ་གྱི་མེད་ནའང༌། དམག་སྒར་ལྟེ་བ་ཁག་ཏུ་ད་དུང་ཡང་དྲག་སྤྱོད་དམག་འབོར་རང་འཇགས་བསྡད་ནས་ཞི་རྒོལ་བྱས་ན་དྲག་རྡུང་ལས་འགུལ་སྤེལ་ཆོག་ཆོག་བྱས་ནས་བསྡད་ཡོད་པ་རེད། ཞི་བདེའི་ཁོར་ལག་ཡངས་པའི་ལྡུམ་ར་ན༎ དྲག་དམག་སེར་རྒོད་འཁྲུགས་པའི་ཡོ་ལངས་འདི༎ རྒྱུས་མེད་ཕྱི་རྒྱལ་མི་ཡིས་མཐོང་ན་ཡང༌༎ སྙིང་རྗེས་མིག་ཆུ་འཆོར་བའི་གཏམ་རྒྱུད་གླེང༌༎